Ouerpaar gebroke oor seun (20) se ‘wrede’ doodAdriaan (Foto: Facebook) ŉ Egpaar van Beyerspark in Boksburg aan die Oos-Rand is stukkend oor die “wrede wyse” waarop hul 20-jarige seun die afgelope naweek van hulle af “weggeruk” is nadat ŉ motor glo teen ŉ hoë spoed van agter in hul seun vasgery het. Peet Booysen het Donderdag aan Maroela Media vertel hy en sy vrou, Landa, kan steeds nie sin maak van die feit dat hul seun, Adriaan, nié weer gaan terugkeer huis toe nie. Volgens hom was Adriaan Saterdagaand kort voor die noodlottige voorval saam met sy suster by ŉ kuierplek in Boksburg. Die egpaar sê Adriaan en ŉ vriend wat hy by die kuierplek ontmoet het, was besig om snoeker te speel toe Adriaan opgemerk het dat sy suster nie meer by dieselfde kuierplek is nie. Die twee jong mans het glo in hul motor geklim om haar by ŉ ander kuierplek in dieselfde dorp te gaan soek toe hul motor langs die pad ŉ pap band gekry het. “Hulle het by ŉ verkeerslig in North Randweg stilgehou nadat hulle opgemerk het dat die motor ŉ pap band het,” sê Booysen. “ŉ Man het eers by hulle stilgehou en gesê hy gaan hulle kom help sodra hy ŉ alarm afgesit het. Hy het toe weer gery. In die kringtelevisiebeeldmateriaal sien jy hoe Adriaan dan uit die voertuig klim en die kattebak oopmaak om die spaarband uit te haal waarna ŉ ander voertuig van agter af in hom vasry. Dit is verskriklik ontstellend. Daardie voertuig het teen ŉ ontsettende hoë spoed gery en dit was ŉ geweldige slag; soveel so dat die ander motor op sy dak beland het. Ná die ongeluk was hy vir langer as 40 minute onder die motor vasgekeer.” Booysen sê hy en Landa was baie bekommerd toe Adriaan nié terugkeer huis toe nie. Die egpaar het hom glo Saterdagaand gaan soek, maar kon nie daarin slaag om hom op te spoor nie. Booysen het hom Sondagoggend as vermis aangemeld en die egpaar het dieselfde dag ook probeer vasstel of hy in ŉ hospitaal in die omgewing opgeneem is. Volgens Booysen is Adriaan in die Tambo-gedenkhospitaal in Boksburg opgeneem. Hy sê hulle was nié voorbereid op die slegte nuus wat op hulle gewag het nie. “Toe die personeel aan ons bevestig dat hy wel in die hospitaal is, wou ons hom dadelik sien. Teen daardie tyd was sy bene reeds geamputeer en hy was nie by sy bewussyn nie. Die dokters het gesê hulle kon hom sedert hy opgeneem is nog nie stabiliseer nie. Hy het erge bloeding op die brein gehad en boonop baie bloed verloor.” Die vriend saam met wie Adriaan gereis het, is glo ook gehospitaliseer weens veelvuldige beserings en kon daarom nie met die Booysens in kontak tree nie. Adriaan saam met sy jonger boetie (Foto: Facebook) Adriaan is Sondagaand kort voor middernag dood nadat sy hart gaan staan het. Dokters kon nie aan die egpaar bevestig hoe die pad vorentoe sou lyk indien hy wél sou stabiliseer en gesond sou word nie. “Ons het nie geweet waarvoor om te hoop nie; of hy dalk verlam sou wees of totale breinskade sou hê as hy wakker word en of hy ooit weer ŉ normale lewe sou kon hê nie. Maar toe word hy in elk geval weggeneem.” Die egpaar sê hulle probeer “vorentoe kyk” ter wille van hul nege maande oue baba, maar is gebroke oor Adriaan se dood. “Ons weet nog nie wat om te sê, te doen of hoe om dit te verwerk nie. Dis ŉ geweldige seer.” ŉ Naby familielid van die Booysens het op Facebook geskryf: “Adriaan mag jy rus in vrede. Jou boetie soek jou elke dag; hy loop na jou kamer toe en hy wil hê jy moet met hom speel, maar jy is op ŉ wrede manier weggeneem van die aarde af. Ons sal jou nooit vergeet nie, jy was jou ma se lewe en jy sal voortleef in ons almal se harte. Lief vir jou.” Die egpaar werk saam met die polisie terwyl ŉ ondersoek voortduur. Drie insittendes in die motor wat Adriaan getref het, is volgens Booysen ook in die voorval beseer. Volgens hom is die passasiers ŉ jong man wat ŉ maagbesering opgedoen het en twee jong vroue wat albei beserings aan hul hande en gewrigte opgedoen het. Meer inligting was nie aan hom bekend nie. Booysen sê Adriaan sal Vrydag in Boksburg begrawe word.